Els joves de l’Esplai Les Sitges se’n van d’acampada a Alcossebre
2025-07-24

Esplai Les Sitges continua creixent. Aquest projecte, impulsat per l’Institut Municipal de Cultura i Joventut de Burjassot, des de l’Agència Jove i en col·laboració amb la Fundació Esplai, pretén fomentar l’educació en valors, a través de l’animació sociocultural, destinada a cobrir el temps lliure dels xiquets i joves de Burjassot. Totalment consolidat com a projecte d’oci i temps lliure per a molts xiquets i joves de Burjassot, d’entre 3 i 17 anys, per a la vesprada dels dissabtes, ara, Esplai Les Sitges ix de Burjassot, organitzant la seua primera acampada.

La destinació és Alcossebre. Concretament, els xiquets i les xiquetes i els monitors voluntaris s’allotjaran en el Campament Juvenil Jaume I i l’acampada tindrà lloc el 28 de febrer i l’1 de març. Per a molts, serà la primera eixida, fent nit fora, sense la companyia dels seus pares. A més, els més xicotets de l’Esplai Les Sitges, els xiquets i les xiquetes amb edats compreses entre els 3 i 5 anys, també gaudiran d’un cap de setmana diferent, ja que faran nit en les instal·lacions de la Biblioteca Infantil, com si estigueren d’acampada, acompanyats dels seus monitors i amb un fum d’activitats d’oci preparades per a una nit diferent.

El campament Jaume I d’Alcossebre, gestionat per l’IVAJ.JOVE, ocupa una superfície de quasi 74.000 m2, està situat a la vora de la mar i compta amb una gran pinada i esplanades per a les tendes i per a les cabanyes on, en aquest cas, s’allotjaran els xiquets de Burjassot.